Fedusa, Saptu: ‘Stop wrede plaasmoorde’Argieffoto: AfriForum Jeug Dennis George, hoofsekretaris van Fedusa, het gesê dit is hoog tyd dat die regering dieper delf om die ware oorsake van plaasmoorde vas te stel eerder as om dit net as ŉ gewone misdaad af te maak of te gebruik as ŉ manier om die grondhervormingkwessie te hanteer. “Ons landbougemeenskap is ŉ strategies belangrike komponent wat stabiliteit verseker deur kos op almal se tafel te sit,” het George gesê. “Ons voel sterk daaroor dat die voortgesette aanvalle op boere nie sal help om ŉ oplossing te bring ongeag ons verskille nie. Hierdie probleem moet aandag geniet en die regering moet betrek word terwyl alle burgers aangemoedig word om te verenig en hierdie moorde ten sterkste te veroordeel.” Ben van der Walt, hoofsekretaris van Saptu, het gesê die veiligheidskwessie op plase het nou ŉ nasionale prioriteit geword. “Alle rolspelers, onder wie die regering, moet nou optree om ŉ uiters plofbare situasie te voorkom en ophou om boere se reg op lewe te skend.”